Saglasno članu 54 stav 1 tačka 29 Statuta Glavnog grada ("Sl. list CG-opštinski propisi", broj 8/19), Skupština Glavnog grada - Podgorice, na sjednici održanoj dana 4. maja 2021. godine, razmatrala je Izvještaj realizaciji programa obavljanja komunalnih djelatnosti „Tržnice i pijace“ d.o.o. Podgorica za 2020. godinu i na osnovu člana 123 i 124 Poslovnika Skupštine Glavnog grada ("Sl. list CG-opštinski propisi", br. 31/19, 16/20 i 43/20), donijela sljedeće:

**OCJENE I ZAKLJUČKE**

O C J E N E

Shodno Zakonu o komunalnim djelatnostima („Službeni list CG“, br.5/16 i 66/19), zaključen je Ugovor o povjeravanju obavljanja komunalnih djelatnosti i korišćenju komunalne infrastrukture i drugih sredstava u svojini Glavnog grada Podgorica, izmedju Glavnog grada kao Naručioca i „Tržnice i pijace“ d.o.o. Podgorica kao Vršioca. Navedenim Ugovorom Drštvu „Tržnice i pijace“ d.o.o. Podgorica je povjereno obavljanje komunalne djelatnosti na održavanju i upravljanju pijačnim objektima i održavanju ukupne higijene na pijačnim prostorima na period od 6 godina, od dana zaključivanja ugovora. Prilikom izrade Izvještaja o realizaciji programa obavljanja komunalnih djelatnosti „Tržnice i pijace“ d.o.o. Podgorica za 2020. godinu korišćen je Pravilnik o bližem sadržaju godišnjeg programa obavljanja komunalne djelatnosti i godišnjeg izvještaja o realizaciji godišnjeg programa obavljanja komunalnih djelatnosti ( „Sl. List Crne Gore” br. 54/20).

Društvo „Tržnice i pijace” d.o.o. Podgorica, osnovano je kao jednočlano društvo sa ograničenom odgovornošću Odlukom o osnivanju „Tržnice i pijace“ d.o.o. Podgorica ( Sl.list RCG- „opštinski propisi” br.50/06 od 28.12.2006. godine), te je kao takvo u vlasništvu Glavnog grada Podgorica.

U skladu sa Statutom,osnovni oblici organizovanja Društva su sektori i to : Sektor za tehničko – operativne poslove i Sektor za ekonomsko – pravne poslove. Organizacione cjeline Društva u svom sastavu imaju službe i odjeljenja.

Osnivačkim aktom i Statutom Društva, povjereno im je obavljanje sledećih komunalnih djelatnosti: izgradnja, održavanje i upravljanje pijačnim objektima, održavanje ukupne higijene na pijačnim prostorima i objektima i drugi poslovi od javnog interesa. Društvo obavlja i dopunske djelatnosti koje nemaju karakter djelatnosti od javnog interesa i to: pripremanje i realizacija programa iz oblasti investicija, investiranje u izgradnju objekata zajedničkim ulaganjem sa drugim investitorima i iznajmljivanje nekretnina i upravljanje istim.

Društvom upravlja Osnivač na način i pod uslovima utvrđenim Odlukom o osnivanju „Tržnice i pijace” d.o.o. Podgorica i na osnovu Statuta Društva, čime se obezbjeđuje javni interes. Organi Drštva su : Odbor direktora Društva kao organ upravljanja i Izvršni direktor kao organ rukovođenja Društva.

U izvještajnom periodu u Društvu je bilo zaposleno 156 izvršilaca.

Društvo je učestvovalo na konkursu za realizaciju programa „Osposobljavanje za samostalan rad“ i „ Osposobljavanje za rad kod poslodavca“ i sa Zavodom je zaključilo ugovore o realizaciji navedenih programa. Shodno navedenom, u radni odnos na određeno vrijeme Društo je primilo 11 nezaposlenih lica sa evidencije Zavoda. Zarada koja je isplaćena zaposlenima refundirana je od strane Zavoda za zapošljavanje. U toku pandemije izazvane korona virusom angažovali su određeni broj zaposlenih preko Agencije za ustupanje, budući da su se na pijacama sprovodile mjere u cilju sprečavanja širenja virusa.

U toku 2020. godine Društvo je realizovalo djelatnost na sljedećim pijačnim objektima i raspolagalo sljedećim kapacitetima: Tržni centar „Pobrežje“, ul. Bratstva i jedinstva bb; Tržni centar „Bazar“ Zelena pijaca u Bloku V, ul.Blaža Jovanovića br.10; Kamionska pijaca, put Radomira Ivanovića bb; Stočna pijaca, Ćemovsko polje; Pijaca Tuzi, Tuzi b.b i Tržni centar –Tržnica „Forum“ ul. Avda Međedovića. Takođe ovom Društvu su dati na korišćenje objekat i dio zemljišta na katastarskoj parceli 1820/1 KO III koji se nalazi na Koniku u ulici Vojvode Mirka Petrovića.

U skladu sa Programom rada za 2020.godinu, Društvo „Tržnice i pijace“ je u značajnoj mjeri realizovalo planirane tekuće aktivnosti: održavanje higijene na pijačnim objektima, uvođenje posebnih mjera na pijačnim objektima u cilju sprečavanja širenja korona virusa, nastavljen je kontinuiran rad na unapređenju uslova u sektoru za prodaju mliječnih proizvoda i nabavka savremene opreme, sprovođenje novih standarda u oblasti bezbjedne prodaje hrane, odrzavanje pijačnih objekata kroz preglede i popravke u manjem obimu, zaključen Ugovor o pružanju usluga – baždarenje i ovjera elektromehaničkih vaga, nabavka polupodzemnog kontejnera za potrebe tržnice „Forum“ itd... Jedna od značajnih inveticija Društva u prethodnoj godini je uredjenje prostora gdje se obavlja prodaja upotrebljivane robe u krugu Stočne pijace. Takođe je pokrenut postupak za nabavku i izgradnju tezgi zatvorenog tipa.

Shodno Ugovoru o izradi Glavnog projekta i izvođenju radova, zaključenom između Agencije za stanovanje, u svojstvu ovlašćenog predstavnika naručilaca (njih 11) i Roaming Montenegro d.o.o.Nikšić kao izvođača, preduzete su sve aktivnosti na izgradnji objekta kolektivnog stanovanja za potrebe rješavanja stambenih potreba zaposlenih u Društvu.

Tokom izvještajne godine Društvo je pratilo naplatu potraživanja i protiv onih zakupaca koji redovno nijesu izmirivali obaveze. Shodno navedenom ,podnijeli su predloge za izvršenje u ukupnom iznosu od 62.252,30 eura , od čega je naplaćeno 36,137.72 eura.

Društvo „Tržnice i pijace“ d.o.o u izvještajnom periodu od 01.01.2020. do 31.12.2020. godine, ostvarilo je sljedeći finansijski rezultat: ukupni prihodi **2.091.929** € i ukupni rashodi **2.341.452** € . Društvo je u protekloj 2020.godini ostvarilo negativan finansijski rezultat od **249.523,00**€.

Procenat naplate po osnovu fakturisanog u periodu 01.01.2020.godine do 31.12.2020. godine je 87% . Saldo nenaplaćenih potraživanja na dan 31.12.2020.godine, iznosi 416.331,19 €, a od toga je iznos od 33.404,39 € saldo sumnjivih i spornih potraživanja, shodno ovom, saldo nenaplaćenih (nespornih potraživanja) na kraju izvještajne godine iznosi 382.926,89 €. Sumnjiva i sporna potraživanja u iznosu od 33.404,39 € se odnose na utuženja kupaca za period od osnivanja Društva. Nesporna potraživanja na 31.12.2020. godine iznose od 382.926,89 €. Navedeni saldo nenaplaćenih potraživanja je pokriven primljenim depozitima od kupaca u iznosu od 165.670,12 €.Tako da saldo potraživanja od kupaca za navedeni izvještajni period iznosi 220.256,77 €.

Društvo u toku 2020.godine nije bilo kreditno zaduženo.

Shodno Naredbi za preduzimanje privremenih mjera za sprečavanje unošenja u zemlju, suzbijanje i sprečavanje prenošenja korona virusa, koju je donijelo Ministarstvo zdravlja na prijedlog Instituta za javno zdravlje Crne Gore, rad mješovitih pijaca i određenih djelatnosti bio je zabranjen do sredine mjeseca maja. Glavni grad je prepoznao probleme sa kojim su se, između ostalih, suočili i zakupci kojima je bilo zabranjeno obavljanje djelatnosti, pa je donijeta Odluka o ublažavanju finansijskih posljedica korona virusa u Glavnom gradu, koju je donio Gradonačelnik Glavnog grada, a koja je donijeta na sjednici Skupštine Glavnog grada - Podgorice.

Društvo je shodno navedenoj odluci, oslobodilo obaveze plaćanja zakupnine na period od 90 dana, zakupce koji su imali zaključene ugovore o zakupu poslovnih prostora koji su dati na upravljanje društvu, osim onih zakupaca koji su mogli nesmetano da obavljaju redovnu djelatnost. Ova mjera je imala za posljedicu negativan finansijski rezultat Društva.

Polazeći od datih ocjena, Skupština Glavnog grada Podgorica, donosi sljedeće -

**Z A K LJ U Č K E**

1. Usvaja se Izvještaj o realizaciji programa obavljanja komunalnih djelatnosti „Tržnice i pijace“ d.o.o. Podgorica za 2020. godinu.
2. Unaprijediti kvalitet pijačnih usluga, a uz povoljne cijene zakupa tezgi i poslovnih prostora povećati popunjenost pijačnih kapaciteta.
3. Angažovanjem javnih izvršitelja minimizirati potraživanja iz prethodnih godina.
4. Preduzeti potrebne mjere i aktivnosti u cilju ostvarivanja pozitivnog finansijskog rezultata u narednoj godini i pokriće gubitka iz 2020.godine ( izvještajne godine).
5. Za realizaciju navedenih zaključaka zadužuje se menadžment "Tržnice i pijace" d.o.o. Podgorica.

Broj: 02-016/21-455

Podgorica, 4. maja 2021. godine

**SKUPŠTINA GLAVNOG GRADA - PODGORICE**

**PREDSJEDNIK SKUPŠTINE,**

**dr Đorđe Suhih**